B4-0819/98

Ψήφισμα σχετικά με την κατάσταση στο Σουδάν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το Σουδάν,

- έχοντας υπόψη τη δήλωση της Προεδρίας της Ευρωπαϊκής Ένωσης την 1η Μαΐου 1998,

Α. εκφράζοντας την έντονη ανησυχία του για την αυξανόμενη επιδείνωση της ανθρωπιστικής κατάστασης στο Σουδάν, όπου 350.000 άνθρωποι απειλούνται με λιμό και αντιλαμβανόμενο ότι η ξηρασία και οι πολυάριθμες μετατοπίσεις πληθυσμού κινδυνεύουν να επιδεινώσουν ακόμη την κατάσταση,

Β. λαμβάνοντας υπόψη τα αμέτρητα δεινά που υφίσταται ήδη ο πληθυσμός του Σουδάν, ο οποίος έχει άκρως δεινοπαθήσει από την 15ετή φονική διένεξη που έχει ήδη προκαλέσει το θάνατο ενός εκατομμυρίου ανθρώπων, και κατέστρεψε τη χώρα και τις οικονομικές και κοινωνικές δομές της,

Γ. εκφράζοντας την αγανάκτησή του για την πολιτική που εφαρμόζουν οι πρωταγωνιστές της διένεξης και η οποία συνίσταται στην παρακώλυση και την υπεξαίρεση της ανθρωπιστικής βοήθειας, στερώντας έτσι από τους πληθυσμούς την επισιτιστική βοήθεια που αποτελεί ζωτική τους ανάγκη,

Δ. καταδικάζοντας τη συνέχιση των σοβαρών παραβιάσεων των ανθρωπίνων δικαιωμάτων εκ μέρους όλων των αντιμαχομένων παρατάξεων εις βάρος του ανυπεράσπιστου άμαχου πληθυσμού,

Ε. υπενθυμίζοντας ειδικότερα την εκ μέρους του καταδίκη της κατασταλτικής και αντιδημοκρατικής στάσης της σουδανικής κυβέρνησης, η οποία μεταφράστηκε με πολυάριθμες παραβιάσεις των ανθρωπίνων δικαιωμάτων, κυρίως δε των πολιτικών και θρησκευτικών δικαιωμάτων, με την καταναγκαστική επιστράτευση των πληθυσμών, ειδικότερα των παιδιών, με την παροχή υποστήριξης σε διεθνείς τρομοκρατικές δραστηριότητες, τούτο δε παρά τις πολυάριθμες προειδοποιήσεις και κυρώσεις της διεθνούς κοινότητας,

ΣΤ. παρέχοντας την υποστήριξή του στις προσπάθειες που καταβάλλει η Διακυβερνητική Αρχή Ανάπτυξης (IGAD), η περιφερειακή ειρηνευτική πρωτοβουλία της οποίας εξακολουθεί να παραμένει η μόνη δυνατή οδός για μια δίκαιη και ειρηνική διευθέτηση της διένεξης,

Ζ. λαμβάνοντας υπόψη τις θετικές εξελίξεις που σημειώθηκαν επ' ευκαιρία των διαπραγματεύσεων που διεξήχθησαν στις αρχές Αυγούστου 1998 στην Αδδίς Αμπέμπα και τις προόδους που επέτρεψαν να σημειωθούν κυρίως ευνοώντας την παύση των εχθροπραξιών στο Bahr-el-Ghazal, διαπιστώνοντας όμως ότι πολλά σημεία τριβής εξακολουθούν να φέρουν αντιμέτωπα τα ενεχόμενα μέρη,

1. καλεί τις εμπόλεμες παρατάξεις να συνεργαστούν ανεπιφύλακτα και άνευ όρων για την προώθηση και την παράδοση της ανθρωπιστικής βοήθειας και να εγγυηθούν την ελεύθερη πρόσβαση και την ελεύθερη κυκλοφορία των ανθρωπιστικών οργανώσεων στις ζώνες που πλήττονται από επισιτιστική ανεπάρκεια;

2. καλεί τους εμπολέμους να συνεχίσουν τις διαπραγματεύσεις υπό την αιγίδα της Διακυβερνητικής Αρχής Ανάπτυξης (IGAD) ούτως ώστε να θριαμβεύσουν των διαφορών που εξακολουθούν να τους φέρνουν αντιμέτωπους και να κατευθυνθούν προς μια ειρηνική διευθέτηση της διένεξης που θα θέσει τέρμα στα δεινά του σουδανικού πληθυσμού;

3. κρίνει ότι κανένα ουσιαστικό βήμα δεν είναι δυνατόν να πραγματοποιηθεί στο πλαίσιο της ειρηνευτικής διαδικασίας εάν δεν κηρυχθεί οριστικά κατάπαυση του πυρός; λαμβάνει υπόψη τη συμφωνία προσωρινής κατάπαυσης του πυρός που συνήφθη στις αρχές Αυγούστου 1998 μεταξύ του Λαϊκού Κινήματος Απελευθέρωσης του Σουδάν και καλεί το σύνολο των πρωταγωνιστών της διένεξης να προσχωρήσουν στην εν λόγω συμφωνία, προσδίδοντάς της οριστικό χαρακτήρα και γενική εμβέλεια;

4. καλεί το σύνολο των πρωταγωνιστών της σουδανικής διένεξης να θέσουν τέρμα στις πολυάριθμες βιαιοπραγίες και παραβιάσεις των ανθρωπίνων δικαιωμάτων που διαπράττονται στη χώρα, αφετέρου δε να παύσουν να χρησιμοποιούν τον πληθυσμό ως όμηρο για την προώθηση των πολιτικών και στρατιωτικών τους στόχων;

5. καλεί τη διεθνή κοινότητα και την Ευρωπαϊκή Ένωση ειδικότερα να υποστηρίξουν πλήρως την ειρηνευτική διαδικασία που προωθεί η ΔΑΑ (IGAD);

6. καλεί το σύνολο της διεθνούς κοινότητας, ειδικότερα δε τα κράτη μέλη της Ένωσης και την Επιτροπή, να κινητοποιηθούν από χρηματοοικονομική άποψη και με συνεπή τρόπο, προκειμένου να ανταποκριθούν στην έκκληση του Γενικού Γραμματέα των Ηνωμένων Εθνών για συλλογή χρημάτων, ούτως ώστε να αποφευχθεί ένας λιμός μεγάλων διαστάσεων στο Σουδάν;

7. καταδικάζει την υποστήριξη που παρέχουν οι σουδανικές αρχές στη διεθνή τρομοκρατία;

8. εμμένει στην άποψη ότι θα πρέπει να διατηρηθούν οι κυρώσεις εναντίον της σουδανικής κυβέρνησης, συμπεριλαμβανομένης της αναστολής του συνόλου της αναπτυξιακής βοήθειας της Ευρωπαϊκής Ένωσης, πλην της επείγουσας ανθρωπιστικής βοήθειας, έως ότου διαπιστωθούν αισθητή βελτίωση της στάσης των σουδανικών αρχών στο θέμα των ανθρωπίνων δικαιωμάτων και έως ότου αρχίσει μια σφαιρική πολιτική διαδικασία ανοίγματος με στόχο τον εκδημοκρατισμό της χώρας;

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους Συμπροέδρους της Συνελεύσεως Ίσης Εκπροσώπησης, στο Γενικό Γραμματέα των Ηνωμένων Εθνών, στα κράτη μέλη της IGAD, την κυβέρνηση του Σουδάν και στους ηγέτες του ALPS.